Matovič, Igor, podpredseda vlády a minister financií SR (2022-02-03):
Ďakujem veľmi pekne. Vážený pán poslanec, ministerstvo obrany predložilo materiál Návrh na uzavretie dohody o spolupráci v oblasti obrany medzi vládou Slovenskej republiky a vládou Spojených štátov amerických do medzirezortného pripomienkového konania, ktoré prebiehalo od 14. decembra do 4. januára tohto roku. Návrh dohody sa vzťahuje na príslušníkov ozbrojených síl Spojených štátov amerických, ich rodinných príslušníkov, ako aj iné osoby, ktoré sa podieľajú na plnení úloh pre ozbrojené sily Spojených štátov amerických teda na území Slovenskej republiky. Návrh ustanovuje právne postavenie a podmienky ich prítomnosti na území Slovenskej republiky. Uzatvorenie dohody umožní získanie nenávratnej finančnej podpory vlády Spojených štátov amerických na modernizáciu vojenskej infraštruktúry Slovenskej republiky. Ministerstvo obrany po medzirezortnom pripomienkovom konaní deklarovalo, že v doložke vplyvov uvedie, že obdobne k súčasnému stavu prípadné výdavky, ktoré vyplynú z prijatia dohody, budú zabezpečené v rámci schválených limitov výdavkov dotknutých subjektov rozpočtu verejnej správy na príslušný rozpočtový rok bez zvýšených finančných požiadaviek na štátny rozpočet. Predmetné konštatovanie bolo ministerstvom obrany zapracované a materiál bol schválený vládou Slovenskej republiky 7. 1. 2022. Ďakujem za pozornosť. Toľko tá oficiálna odpoveď, ale teda ja by som to povedal možno svojimi slovami. Keď ministerstvo obrany prišlo s touto iniciatívou, ktorú začala vaša politická strana SMER, vtedy iba jedna, nerozdelená, tak prišli na ministerstvo financií s tým, že vlastne na základe toho by mali vzniknúť nejaké náklady, nejaké odpustené dane a podobne, a ja som trval na tom ako minister financií, že keď k takémuto niečomu príde, my nechceme vidieť alebo nechceme z toho platiť nič na úkor ostatných kapitol mimo ministerstva obrany, tak sme im povedali: Keď chcete a má to byť v súlade s medzinárodným právom, že by tam mali byť odpustené nejaké dane, poplatky a podobne, tak to bude na úkor rozpočtu ministerstva obrany. To bola naša pripomienka aj v medzirezortnom pripomienkovom konaní. Plne ju ministerstvo obrany akceptovalo. To znamená, verejné financie nebudú mať žiadnu škodu, lebo keď akákoľvek, akýkoľvek náklad vznikne, tak to bude, o to menej obrana minie na svoj vnútorný rozpočet. Jednoducho bude to z ich rozpočtu. Zároveň mi dovoľte pri tejto príležitosti pripomenúť, že váš predseda aj potom následný premiér, čiže Robert Fico aj Peter Pellegrini, sľúbili Spojeným štátom americkým, že náš rozpočet na výdavky obrany vzrastie do roku 2024 na 2 % HDP. Oni to sľúbili, zrejme to zobchodovali za fotku niekde v Bielom dome, tak ako Robert Fico zobchodoval fotku s Obamom za to, že doniesol na Slovensko deväť teroristov z Guantánama, ktorí dodnes tu niektorí na Slovensku sú. Slovenská republika s tým má mimoriadne náklady na to, aby zabezpečila popri ich pobyte bezpečnosť ostatných občanov. A takisto Peter Pellegrini za fotku v Bielom dome s Trumpom zobchodoval to, že sľúbil, že budeme dávať na zbrojenie 2 % HDP. Ten istý Robert Fico a ten istý Peter Pellegrini zrazu tu bojujú proti nejakým obranným výdavkom a, čuduj sa svete, nejaký Matovič vyrokoval s ministerstvom obrany horko-ťažko po ix mesiacoch, že tento náš záväzok sa zastaví na 1,8 % HDP a tým pádom ušetríme pre ostatné rezorty, pre zdravotníctvo, školstvo, siroty alebo domovy sociálnych služieb približne 200 mil. eur, ktoré by inak na základe vášho rozhodnutia skončili v rozpočte ministerstva obrany. Takže vrátim sa k otázke a k odpovedi. Nemusíte mať žiaden strach, žiadne náklady s tým súvisiace sa nepremietnu do nižších financií pre ostatné rezorty. Komplet akékoľvek prípadné takéto výdavky bude znášať ministerstvo obrany.